Neuvoston asetuksen N:o 17 19 artiklan 3 kohdan mukainen tiedonanto asiasta COMP/E-2/37.747 - StoHaas-yhteisyritys (ETA:n kannalta merkityksellinen teksti)



Virallinen lehti nro C 117 , 21/04/2001 s. 0003 - 0005



Neuvoston asetuksen N:o 17(1) 19 artiklan 3 kohdan mukainen tiedonanto asiasta COMP/E-2/37.747 - StoHaas-yhteisyritys (2001/C 117/03) (ETA:n kannalta merkityksellinen teksti) I Hakemus/Ilmoitus 1. Komissio vastaanotti 22. joulukuuta 1999 Stockhausen GmbH & Co. KG:ltä (jäljempänä "Stockhausen") ja Rohm and Haas Companylta (jäljempänä "Rohm and Haas") hakemuksen puuttumattomuustodistuksen saamiseksi tai vaihtoehtoisesti EY:n perustamissopimuksen 81 artiklan 3 kohdan mukaisen poikkeuksen myöntämiseksi yhteisyrityksen perustamisesta tehdylle sopimukselle ja eräille muille sopimuksille, jotka koskevat muun muassa yhteisyrityksen perustamista valmistamaan raakaa akryylihappoa (jäljempänä "CAA") Deer Parkissa Teksasissa Yhdysvalloissa ja Marlissa Saksassa. Osapuolet toimittivat 6. helmikuuta 2001 komissiolle 27. joulukuuta 2000 tehdyn muutetun sopimuksen. Siinä oli muutettu kahta ilmoitetun yhteisyrityssopimuksen kohtaa, jotta komission 14. huhtikuuta 2000 ilmaisema huoli näiden kohtien yhteensopivuudesta EY:n perustamissopimuksen 81 artiklan kanssa poistuisi. 2. CAA ei ole lopputuote, vaan sitä käytetään perusaineena muiden tuotteiden kuten butyyliakrylaatin (jäljempänä "BA") tai jääakryylihapon (jäljempänä "GAA") valmistuksessa. Yhteisyrityksessä on tarkoitus valmistaa ainoastaan CAA:ta, jonka koko tuotanto myydään emoyhtiöille. 3. Lisäksi Rohm and Haas ostaa omaisuudenostosopimuksen perusteella Stockhausenin Saksassa olevan liiketoiminnan, joka koskee i) BA:n valmistusta, markkinointia, jakelua ja myyntiä mille tahansa osapuolille ja ii) GAA:n markkinointia, jakelua ja myyntiä kolmansille, jotka eivät ole sen konsernin yrityksiä, johon Stockhausen kuuluu. II Osapuolet 4. Sekä Rohm and Haas että Stockhausen toimivat pääasiassa erikoiskemikaalien tuotannossa. Kemian teollisuudessa "erikoiskemikaaleilla" tarkoitetaan kemiallisia yhdisteitä, joita kemian alan tuottaja on käsitellyt, jotta niiden ominaisuudet sopisivat tiettyyn loppukäyttöön. Nämä tuotteet eroavat raaka-ainekemikaaleista, jotka ovat keskenään vaihdettavissa ja eriytymättömiä. Sekä Stockhausen että Rohm and Haas valmistavat akryylihappoja, kuten CAA:ta, GAA:ta ja akryylihappojen estereitä joidenkin tuotteidensa keskeisiksi raaka-aineiksi. 5. Rohm and Haas on Yhdysvaltain Delawaren osavaltion lain mukainen julkisesti noteerattu yhtiö. Sillä on tuotantolaitoksia ympäri maailmaa. 6. Stockhausen on Degussa AG:n tytäryhtiö, josta emoyhtiö omistaa 99,871 prosenttia. Degussa AG kuuluu E.ON Group -konserniin. E.ON omistaa Degussa AG:stä 64,55 prosenttia. Degussa AG on itse asiassa E.ON Groupin kemian haara. E.ON on saksalainen julkisesti noteerattu osakeyhtiö (AG). III Ilmoitetut sopimukset III.1 Yhteisyrityksen perustaminen 7. Osapuolet perustavat yhteisyrityksen(2) (StoHaas Monomer GmbH & Co. KG, jäljempänä "yhteisyritys"), joka valmistaa CAA:ta Deer Parkissa Teksasissa ja Marlissa Saksassa. Saksassa Stockhausen keskittää koko Marlissa olevan CAA:n tuotantokapasiteettinsa uuteen tytäryhtiöön (jäljempänä "StoHaas Marl GmbH"), joka liitetään yhteisyritykseen 1. tammikuuta 2001. Yhdysvalloissa Rohm and Haas siirtää Stockhausenin Marlissa olevaa tuotantokapasiteettia vastaavan osan Deer Parkissa olevasta tuotantokapasiteetistaan uuteen tytäryhtiöön (jäljempänä "ROH Delaware LP"), joka liitetään yhteisyritykseen 1. tammikuuta 2001. 8. Yhteisyritys perustetaan määrittelemättömäksi ajaksi. Kumpi tahansa osapuolista voi kuitenkin lakkauttaa sen kirjallisella ilmoituksella 24 kuukauden varoitusajalla. Lakkautus tulee voimaan kalenterivuoden lopussa, ja ensimmäinen mahdollinen voimaantulopäivä on 31. joulukuuta 2030. III.2 Yhteinen määäräysvalta 9. Osapuolilla on yhteisyrityksessä yhteinen määräysvalta (50/50). Yritystä hallitsee viime kädessä yhtiökumppaneiden kokous. Yhtiökumppaneiden kokous päättää yhtiösopimuksen muuttamisesta, pääoman korotuksesta tai alentamisesta, yhteisyrityksen tilinpäätöksen hyväksymisestä sekä konsernin sisäisten sopimusten tekemisestä, muuttamisesta tai lopettamisesta Saksan osakeyhtiölain (Aktiengesetz) 291 artiklan mukaisesti. Kaikki muu yhtiökumppaneiden toimivalta delegoidaan hallitukselle, mutta yhtiökumppaneiden kokous voi pidättää hallitukselle delegoidun toimivallan tai muuttaa sitä milloin tahansa yhtiökumppaneiden harkinnan mukaan. III.3 Yhteisyrityksen äänivaltainen yhtiökumppani 10. Yhteisyrityksen äänivaltainen yhtiökumppani on StoHaas Management GmbH. StoHaas Management GmbH:n osakkaat eli ilmoituksen tehneet osapuolet ovat yhteisyrityksen äänettömiä yhtiökumppaneita. Kummallakin osakkaalla on 50 prosentin edustus äänivaltaisessa yhtiökumppanissa. StoHaas Management GmbH vastaa yhteisyrityksen johtamisesta ja edustamisesta. StoHaas Management GmbH:lla on kaksi toimitusjohtajaa, jotka edustavat StoHaas Management GmbH:ta yhdessä. Toimitusjohtajat laativat yhteisyrityksen vuotuiset investointi- ja rahoitusbudjetit sekä lyhyen ajan tuloslaskelmat. III.4 Yhteisyrityksen rakenne 11. Yhteisyrityksellä on hallitus, joka käyttää yhtiökumppaneiden kokouksen sille delegoimaa toimivaltaa, neuvoo äänivaltaista yhtiökumppania ja yrityksen johtoa sekä tekee yleiset yhteisyrityksen liiketoimintaa koskevat politiikkatason päätökset. Jos yhtiökumppaneiden kokous ei toisin päätä, kullakin yhtiökumppanilla on oikeus nimittää hallitukseen kaksi jäsentä. Hallituksen päätökset tehdään yksimielisesti. Hallitus voi antaa toimitusjohtajia sitovia ohjeita. Lisäksi StoHaas Management GmbH:n toimitusjohtajat eivät saa ilman hallituksen suostumusta ryhtyä liike- tai muihin toimiin, jotka ovat laajempia kuin yhteisyrityksen tavanomainen liiketoiminta edellyttää. 12. Kullakin yhteisyrityksen laitoksia hoitavalla yksiköllä (Rohm and Haas Teksasissa ja Stockhausen Marlissa) on työntekijöitä, ja nämä työntekijät toimittavat palveluja yhteisyritykselle kukin oman toimintasopimuksensa mukaan. Emoyhtiöt toimittavat yhteisyritykselle tai sen tytäryhtiöille kaiken sen tai niiden toimintaan tarvittavan tekniikan ja taitotiedon. Yhteisyrityssopimuksessa rajoitetaan yhteisyrityksen kolmansilta lisensseillä hankkiman tekniikan käyttö Marlissa oleviin CAA-toimintoihin. Jos yhteisyritys luo uutta tekniikkaa, sen omistavat osapuolet yhdessä. III.5 Yhteisyrityksen toiminnot Marlissa ja Deer Parkissa 13. Yhteisyritys valmistaa yksinomaan CAA:ta, ja tämä CAA myydään kokonaisuudessaan kahdelle emoyhtiölle. Emoyhtiöt käyttävät yhteisyritykseltä ostamansa CAA:n jatkotuotantoon. Yhteisyrityksen tuottama CAA on yli 90-prosenttisesti puhdasta akryylihappoa. 14. Yhteisyritys valmistaa CAA:ta Marlissa. Stockhausen jatkaa Marlin CAA-tehtaan johtamista yhteisyrityksen lukuun sopimuksen perusteella. Yhteisyritys omistaa kaiken Marlissa valmistettavan CAA:n, ja tuotanto myydään emoyhtiöille, jotka ovat ainoat asiakkaat kahden toimitussopimuksen perusteella (StoHaas Marl GmbH:n ja Stockhausenin välinen toimitussopimus ja StoHaas Marl GmbH:n ja Rohm and Haasin välinen toimitussopimus). Tämä on yhteisyrityksen ainoa toiminto Marlissa. 15. Yhteisyritys valmistaa CAA:ta myös Deer Parkissa. Rohm and Haas Texas johtaa edelleen Deer Parkin CAA-tehdasta yhteisyrityksen lukuun sopimuksen perusteella. Yhteisyritys omistaa kaiken Deer Parkissa valmistettavan CAA:n, ja tuotanto myydään emoyhtiöille, jotka ovat ainoat asiakkaat kahden toimitussopimuksen perusteella (ROH Delaware LP:n ja Stockhausenin välinen toimitussopimus ja ROH Delaware LP:n ja Rohm and Haasin välinen toimitussopimus). Tämä on yhteisyrityksen ainoa toiminto Deer Parkissa. 16. CAA jalostetaan joko GAA:ksi tai BA:ksi jäljempänä selostettavalla tavalla. III.6 GAA:n tuotanto Marlissa 17. Stockhausen puhdistaa suurimman osan yhteisyritykseltä Marlista ostamastaan CAA:sta GAA:ksi(3). GAA on vähintään 95-prosenttisesti puhdasta akryylihappoa. GAA:ta tarvitaan Stockhausenin sisäiseen käyttöön, ensisijaisesti huippuimukykyisten polymeerien (SAP) valmistukseen, sekä toimitettavaksi muille GAA:ta käyttäville E.ON Groupin yrityksille. 18. CAA:n muuttaminen GAA:ksi kummankin osapuolen tarpeisiin tapahtuu Stockhausenin omistamilla laitteilla. 19. Stockhausenin ja Rohm and Haasin välisen valmistussopimuksen perusteella Stockhausen muuntaa Rohm and Haasin omistaman CAA:n Rohm and Haasin tarvitsemaksi GAA:ksi. Rohm and Haas maksaa tästä Stockhausenille korvauksen. Rohm and Haasin osuus GAA:sta tarvitaan sisäiseen käyttöön ja myytäväksi GAA:n välitysmarkkinoilla. III.7 Rohm and Haasin BA-tuotanto Marlissa 20. Rohm and Haas jalostaa loput yhteisyrityksen Marlissa tuottamasta CAA:sta BA:ksi. BA:ta valmistetaan esteroimalla CAA butanolilla. Marlissa tämä muuntaminen tapahtuu Stockhausenin laitoksissa, jotka myytiin Rohm and Haasille 1. tammikuuta 2000 omaisuudenmyyntisopimuksella. Lisäksi kaikki Stockhausenin BA-asiakkaat (sekä Degussan sisällä että ulkoisilla välitysmarkkinoilla) ja GAA:n ulkoisilla välitysmarkkinoilla olevat asiakkaat on sisällytetty sopimukseen. 21. Omaisuudenostosopimuksessa määrätään, että Stockhausen (tai mikään Degussa-yritysryhmän jäsen) ei saa 1. tammikuuta 2000 alkavana määräaikana kilpailla Rohm and Haasin kanssa BA:n ja/tai GAA:n markkinoinnissa, jakelussa tai myynnissä kolmansille missään maassa. 22. Stockhausen johtaa edelleen BA-tehdasta Rohm and Haasin lukuun BA-sopimuksen mukaisesti. 23. Rohm and Haas omistaa kaiken Marlin tehtaalla tuotettavan BA:n. Suurin osa Marlin nykyisellä tehtaalla tuotettavasta BA:sta käytetään jatkossakin toimituksiin vasta hankituille BA-asiakkaille. Rohm and Haas voi käyttää BA:n mahdollisen lisätuotannon oman BA-tarpeensa kattamiseen Euroopassa. 24. Rohm and Haas rakentaa (kokonaan omalla kustannuksellaan) Marliin BA-tehtaan tyydyttääkseen oman BA-tarpeensa Euroopassa kokonaan. Laajennus tapahtuu ajallisesti yhteisyrityksen CAA-laajennuksen yhteydessä, jonka tällä hetkellä arvioidaan toteutuvan heinäkuussa 2003. III.8 FGAA:n tuotanto Deer Parkissa 25. Stockhausenin yhteisyritykseltä Deer Parkista ostama CAA puhdistetaan kokonaisuudessaan edelleen FGAA:ksi(4). FGAA on vähintään 95-prosenttisesti puhdasta akryylihappoa, ja Stockhausen tarvitsee sitä sisäiseen käyttöön SAP:n valmistukseen Pohjois-Amerikassa. Valmistussopimuksen perusteella Rohm and Haas muuntaa Stockhausenin omistaman CAA:n Stockhausenin lukuun FGAA:ksi. Valmistussopimuksen perusteella tapahtuvaan FGAA:n valmistukseen tarvittavan CAA:n toimittaa ensisijaisesti yhteisyritys. IV Komission aikomukset 26. Komissio aikoo suhtautua myönteisesti edellä lyhyesti kuvailtuihin ilmoitettuihin sopimuksiin. Ennen kantansa ratkaisemista komissio kehottaa asianomaisia esittämään huomautuksensa kuukauden kuluessa tämän tiedonannon julkaisemisesta. Huomautukset on toimitettava viitteellä COMP/E-2/37.747 osoitteeseen Euroopan komissio Kilpailun pääosasto (DG COMP) Linja E Rue Joseph II/Jozef II-straat 70 B - 1049 Bruxelles/Brussel Fax (32-2) 299 24 64 (1) EYVL 13, 21.2.1962, s. 204/62. (2) Yhteisyrityssopimuksen ovat itse asiassa tehneet Rohm and Haas Texas, Inc., ROH Venture GmbH, Stockhausen GmbH & Co. KG ja Rohm and Haas Company. (3) Pohjois-Amerikassa GAA tunnetaan myös nimellä FGAA (Flocculent-GAA). (4) FGAA on Yhdysvalloissa käytetty GAA:n nimitys.